**ELŐTERJESZTÉS**

**Szombathely Megyei Jogú Város Közgyűlésének 2022. április 28-i ülésére**

**Javaslat egészségügyi alapellátással kapcsolatos döntések meghozatalára**

**I.**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

A Szombathely, Markusovszky u. 8. szám alatt működő, 7. számú felnőtt fogorvosi körzet fogorvosa, **Dr. Megyeri Zoltán** 2022. február 28. napján a praxisjog értékesítése tárgyában előszerződést kötött **Dr. Görgényiné Dr. Bálint Edina** fogorvossal.

A fenti fogorvosi praxis működtetése tárgyában Dr. Görgényiné Dr. Bálint Edinafogorvos pályázatot nyújtott be, amelyben szerepel, hogy a szóban forgó körzetet 2022. július 1. napjától szeretné működtetni.

Az önálló orvosi tevékenységről szóló 2000. évi II. törvény 2/A. §-a szerint, ha az önkormányzat a praxisjogot megszerezni kívánó orvossal feladat-ellátási szerződést kíván kötni, úgy a praxisjog engedélyezésére jogosult egészségügyi államigazgatási szerv véleményének kikérését követően erről a felek előszerződést kötnek.

Az egészségügyben működő szakmai kamarákról szóló 2006. évi XCVII. törvény (a továbbiakban: törvény) 2/A. § (1) bekezdés alapján a Magyar Orvosi Kamara véleményezési jogot gyakorol a szakmai alkalmasság kérdésében a háziorvosok, házi gyermekorvosok, fogorvosok e munkakörben, munkavégzésre irányuló jogviszony keretében történő foglalkoztatása tekintetében.

A fenti rendelkezések értelmében Dr. Görgényiné Dr. Bálint Edina pályázata véleményezésre megküldésre került az Országos Kórházi Főigazgatóság, valamint a Magyar Orvosi Kamara Fogorvosi Területi Szervezete részére.

A törvény 2/A. § (1) - (2) bekezdései értelmében, az adott praxisjoggal érintett települési önkormányzat, a praxisjogot megszerezni kívánó orvossal előszerződést, majd ezt követően feladat-ellátási szerződést köt. Az előszerződés szövegét Szombathely Megyei Jogú Város Közgyűlése a 164/2015. (IV.16.) Kgy. sz. határozatában, a feladat-ellátási szerződés szövegét a 476/2012. (XI.29.) Kgy. sz. határozatában hagyta jóvá.

A fenti előszerződés megkötésén túl szükséges az Önkormányzat és Dr. Megyeri Zoltán között 2021. december 31. napján megkötött feladat-ellátási megállapodás megszüntetése 2022. június 30. napjával.

**II.**

Szombathely Megyei Jogú Város Közgyűlése a 2021. szeptemberi ülésén fogadta el az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosításáról szóló 35/2021. (X.5.) önkormányzati rendeletet (a továbbiakban: módosító rendelet), amellyel aktualizálni kívánta a felnőtt háziorvosi, gyermekorvosi, védőnői és fogorvosi szolgálat kötelező ellátási területeit.

A módosító rendelet a 2. § értelmében „az alapellátásért felelős országos módszertani intézet, az országos tisztifőorvos és a működési engedély kiadására hatáskörrel rendelkező egészségügyi államigazgatási szerv módosításokkal kapcsolatban kifogást nem emelő véleményének kézhezvételét követő napon lép hatályba”.

Az Országos Kórházi Főigazgatósághoz a megkeresés 2021. szeptember 14. napján megküldésre került, amelyre még a mai napig – többszöri egyeztetés ellenére - nem érkezett meg a „kifogást nem emelő” vélemény, így a módosító rendelet a mai napig sem lépett hatályba.

Időközben – a Szombathelyi Egészségügyi és Kulturális Intézmények Gazdasági Ellátó Szervezetével folytatott egyeztetés alapján - további módosítások váltak szükségessé, amelyre tekintettel javaslom a Tisztelt Közgyűlésnek, hogy döntsön a szóban forgó módosító rendelet hatályba nem lépéséről. A Közgyűlés májusi ülésére ismét előterjesztésre kerül a 8/2018. (V.7.) önkormányzati rendelet módosítása, amely tartalmazza a fenti módosító rendelet rendelkezéseit és az időközben bekövetkezett változások átvezetését is.

Az egészségügyi alapellátásról szóló 2015. évi CXXIII. törvény 6. § (2) bekezdése csupán azt írja elő, hogy „a körzetek megállapítása és kialakítása során *ki kell kérni* az alapellátásért felelős országos módszertani intézet, az országos tisztifőorvos és a működési engedély kiadására hatáskörrel rendelkező egészségügyi államigazgatási szerv *véleményét*”, vagyis – a Kormányhivatallal történt egyeztetés alapján – a rendelet hatályba lépését - a szeptemberi módosító rendeletnél követett gyakorlattól eltérően - *nem szükséges a „kifogást nem emelő vélemény” kézhezvételéhez kötni.* A rendelet megalkotása során csupán azt kell majd igazolni, hogy a megkeresés megtörtént. Ezzel a jelenlegi függő jogi helyzet megszűnik.

A Közgyűlés ugyancsak a 2021. szeptember 30-i ülésén - a fenti módosító rendelethez kapcsolódóan - hagyta jóvá a szombathelyi fogorvosi alapellátáshoz, és fogorvosi ügyeleti ellátáshoz csatlakozott 30 településsel kötendő megállapodás tervezetét a 143/2021. (IX.30.) Kgy. sz. határozatában. Mivel az alapellátás és az ügyeleti ellátás mellett időközben felmerült az iskola-egészségügyi ellátás részeként az iskolafogászati ellátás kérdése is, szükséges ennek tényét is rögzíteni a feladat-ellátási megállapodásban.

Előzőkre tekintettel a 143/2021. (IX.30.) Kgy. számú határozat visszavonása indokolt, és javaslom a Tisztelt Közgyűlésnek az előterjesztés mellékletét képező – településekkel kötendő - új feladat-ellátási megállapodás tervezetének jóváhagyását.

Kérem a Tisztelt Közgyűlést, hogy az előterjesztést megtárgyalni, a rendelettervezetet és a határozati javaslatokat elfogadni szíveskedjék.

**Szombathely, 2022. április „ ”**

**/: Dr. Nemény András :/**

I.

**HATÁROZATI JAVASLAT**

**…./2022. (IV. 28.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Markusovszky 8. szám alatti 7. számú felnőtt fogorvosi körzetben a fogorvosi feladatokat Dr. Megyeri Zoltánhelyett **Dr. Görgényiné Dr. Bálint Edina** lássa el **2022. július 1.** napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a Dr. Megyeri Zoltánnal kötendő – feladat-ellátás megszüntetéséről szóló - megállapodás, valamint a Dr. Görgényiné Dr. Bálint Edinával kötendő 164/2015. (IV.16.) Kgy. sz. határozat szerinti előszerződés és a 340/2017. (XII.14.) Kgy. sz. határozat szerinti feladat-ellátási szerződés - jogszabályban előírt feltételek teljesülését követő – aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2022. június 30. /a 2. pont vonatkozásában/

**II.**

**HATÁROZATI JAVASLAT**

**…./2022. (IV. 28.) Kgy. számú határozat**

1. Szombathely Megyei Jogú Város Közgyűlése a 143/2021. (IX.30.) Kgy. számú határozatát visszavonja, egyúttal a fogorvosi alapellátáshoz, fogorvosi ügyeleti ellátáshoz, továbbá az iskolafogászati ellátáshoz csatlakozott 30 településsel kötendő megállapodás tervezetét az előterjesztés melléklete szerinti tartalommal jóváhagyja.
2. A Közgyűlés felkéri a polgármestert, hogy keresse meg az érintett települések polgármestereit a megállapodás aláírására vonatkozó szándéknyilatkozataik megküldése érdekében.
3. A Közgyűlés felkéri a polgármestert az 1. pont szerinti megállapodások aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2022. július 31. /a 2. pont vonatkozásában/

2022. szeptember 30. /a 3. pont vonatkozásában/